O'zbekiston va Tojikiston prezidentlari bir-birini Ramazon hayiti bilan tabrikladi

Shavkat Mirziyoev 4 may kuni Tojikiston prezidenti Emomali Rahmon bilan telefon orqali muloqot qildi. Bu haqda Prezident matbuot xizmati xabar berdi.
Qayd etilishicha, yetakchilar muqaddas Ramazon hayiti bilan bir-birini samimiy qutlab, mamlakatlarimizning birodar xalqlariga tinchlik-osoyishtalik, baxt-saodat, farovonlik va ravnaq tilagan.
O'zbekiston va Tojikiston o'rtasidagi do'stlik, yaxshi qo'shnichilik va strategik sheriklik munosabatlarini yanada mustahkamlashning dolzarb masalalari ko'rib chiqilgan. Oliy darajadagi muzokaralar yakunida qabul qilingan bitimlar va erishilgan kelishuvlarning amalga oshirilishi batafsil muhokama qilingan.
Amaliy hamkorlikni kengaytirish, shu jumladan o'zaro savdo hajmini oshirish, sanoat, energetika, qishloq xo'jaligi, transport sohalari va boshqa yo'nalishlarda ustuvor kooperatsiya loyihalarini ilgari surishga alohida e'tibor qaratilgan.
Davlat rahbarlari hududlar o'rtasidagi faol muloqotlarni va madaniy-gumanitar almashinuvni davom ettirish zarurligini ta'kidlagan. O'zaro loyihalar va ko'p qirrali hamkorlik dasturlarini jadallashtirish uchun ikki mamlakat hukumatlari darajasida muntazam uchrashuvlar o'tkazish va muvofiqlashuvni kuchaytirish muhim ekani qayd etilgan.
Bundan tashqari, mintaqaviy kun tartibining dolzarb jihatlari yuzasidan fikr almashilgan, bo'lajak ikki va ko'p tomonlama tadbirlar rejasi ko'rib chiqilgan. O'zbekiston va Tojikiston prezidentlarining telefon orqali muloqoti har doimgidek ishonch va do'stlik ruhida o'tgan.
Eslatib o'tamiz, Shavkat Mirziyoev 2 may kuni Turkiya prezidenti Rajab Toyyib Erdo'g'on bilan telefon orqali muloqot qilgandi. Davlat rahbarlari suhbat davomida Ramazon hayiti munosabati bilan bir-birini va mamlakatlarning birodar xalqlarini tabriklagandi.